Ilmiy darajalar beruvchi ilmiy kengash toʻgʻrisidagi nizomni tasdiqlash haqida
(resolution, 2024-08-19)

Oʻzbekiston Respublikasi Vazirlar Mahkamasining 2012-yil 28-dekabrdagi 365-son “Oliy oʻquv yurtidan keyingi taʼlim hamda oliy malakali ilmiy va ilmiy-pedagog kadrlarni attestatsiyadan oʻtkazish tizimini takomillashtirish chora-tadbirlari toʻgʻrisida”gi hamda 2017-yil 22-maydagi 304-son “Oliy oʻquv yurtidan keyingi taʼlim tizimini yanada takomillashtirish chora-tadbirlari toʻgʻrisida”gi qarorlariga muvofiq Oʻzbekiston Respublikasi Vazirlar Mahkamasi huzuridagi Oliy attestatsiya komissiyasi Rayosati qaror qiladi: 1. Ilmiy darajalar beruvchi ilmiy kengash toʻgʻrisidagi nizom ilovaga muvofiq tasdiqlansin. 2. Oʻzbekiston Respublikasi Vazirlar Mahkamasi huzuridagi Oliy attestatsiya komissiyasi Rayosatining 2016-yil 28-apreldagi 224/7-son “Fan doktori ilmiy darajasini beruvchi ilmiy kengash toʻgʻrisidagi nizomni tasdiqlash haqida”gi qarori (roʻyxat raqami 2796, 2016-yil 8-iyun) (Oʻzbekiston Respublikasi qonun hujjatlari toʻplami, 2016-y., 23-son, 277-modda) oʻz kuchini yoʻqotgan deb topilsin. 3. Mazkur qaror rasmiy eʼlon qilingan kundan eʼtiboran kuchga kiradi. Mazkur Nizom Oʻzbekiston Respublikasining “Taʼlim toʻgʻrisida”gi Qonuni, Oʻzbekiston Respublikasi Prezidentining 2017-yil 16-fevraldagi PF-4958-son “Oliy oʻquv yurtidan keyingi taʼlim tizimini yanada takomillashtirish toʻgʻrisida”gi Farmoni hamda Oʻzbekiston Respublikasi Vazirlar Mahkamasining 2012-yil 28-dekabrdagi 365-son “Oliy taʼlimdan keyingi taʼlim hamda oliy malakali ilmiy va ilmiy-pedagog kadrlarni attestatsiyadan oʻtkazish tizimini takomillashtirish chora-tadbirlari toʻgʻrisida”gi va 2017-yil 22-maydagi 304-son “Oliy taʼlimdan keyingi taʼlim tizimini yanada takomillashtirish chora-tadbirlari toʻgʻrisida”gi qarorlariga muvofiq falsafa doktori (Doctor of Philosophy, PhD) va fan doktori (Doctor of Sciences, DSc) ilmiy darajalarini beruvchi ilmiy kengash (bundan buyon matnda Ilmiy kengash deb yuritiladi) faoliyati tartibini belgilaydi. 1. Mazkur Nizomda quyidagi asosiy tushunchalar qoʻllaniladi: Ilmiy kengash — muayyan fan tarmogʻining (tarmoqlarining) tegishli ixtisosliklari yoʻnalishida talabgorlar uchun koʻzda tutilgan attestatsiya tadbirlarini amalga oshirishni tashkil etish yuzasidan Oʻzbekiston Respublikasi Oliy taʼlim, fan va innovatsiyalar vazirligi huzuridagi Oliy attestatsiya komissiyasi (bundan buyon matnda OAK deb yuritiladi) qarori bilan yetakchi ilmiy yoki taʼlim tashkiloti huzurida muayyan muddat davomida jamoatchilik asosida faoliyat koʻrsatish uchun tuzilgan ilmiy-tashkiliy tuzilma; izlanuvchi — falsafa doktori (PhD) yoki fan doktori (DSc) ilmiy darajasini olish uchun doktorlik dissertatsiyasini tayyorlayotgan shaxs; talabgor — dissertatsiyasi himoya uchun Ilmiy kengashga qabul qilingan va attestatsiya ishi koʻrilish jarayonida boʻlgan shaxs; attestatsiya ishi — talabgorning ilmiy darajasini tasdiqlash yuzasidan rasmiylashtirilgan hujjatlar toʻplami; dissertatsiya — muallif tomonidan shaxsan olib borilgan, tadqiqot mohiyati tegishli talablarga javob bergan, tugallangan va mazmunan yaxlit ilmiy ish sifatida ilmiy yangiligi va amaliy natijalari tizimli ravishda asoslab berilgan qoʻlyozma huquqiga ega boʻlgan ilmiy asar; dissertatsiya avtoreferati — dissertatsiya tadqiqoti yuzasidan umumiy maʼlumotlar keltirilib, ishning ilmiy yangiligi va amaliy natijalari tizimli ravishda umumlashtirilgan holda qisqacha bayon qilingan hamda nashr etilgan ishlar yuzasidan maʼlumotlar berilgan va belgilangan talablar asosida rasmiylashtirilgan qoʻlyozma huquqiga ega boʻlgan ilmiy asar; dissertatsiya bajarilgan muassasa — ilmiy yoki taʼlim tashkiloti kengashi qarori bilan dissertatsiya mavzusi boʻyicha tadqiqot olib borish uchun masʼul muassasa sifatida tasdiqlangan muassasa; ekspertiza — hujjatlarning mohiyati va amalga oshirilgan attestatsiya tadbirlarining tegishli qonunchilik hujjatlari talablariga muvofiqligini ilmiy va meʼyoriy-texnik jihatdan baholash; Ilmiy daraja beruvchi bir martalik ilmiy kengash (bundan buyon matnda Bir martalik ilmiy kengash deb yuritiladi) — faqat bitta falsafa doktori (PhD) yoki fan doktori (DSc) dissertatsiyasi himoyasini tashkil qilish uchun OAK qarori bilan tuzilgan vaqtinchalik ilmiy-tashkiliy tuzilma; Ilmiy kengash qoshidagi ilmiy seminar (bundan buyon matnda Ilmiy seminar deb yuritiladi) — dissertatsiyani yakuniy dastlabki ekspertizadan oʻtkazadigan seminar; dissertatsiya himoyasi — tadqiqot natijalarining ilmiy yangiligi, xulosalari, tavsiyalarining toʻgʻriligi va asoslanganligi, dissertatsiyaning nazariy va amaliy ahamiyati, talabgorning fanga qoʻshgan hissasi boʻyicha Ilmiy kengashda ilmiy jamoatchilik oldida oʻtkaziladigan muhokama; ilmiy rahbar — ilmiy izlanishlar olib borayotgan izlanuvchiga ilmiy va oʻquv-metodik yordam koʻrsatish maqsadida belgilangan tartibda tayinlangan, faol tarzda ilmiy va ilmiy-pedagogik faoliyat olib boruvchi fan doktori, shuningdek ilmiy unvonga ega boʻlgan fan nomzodi yoki falsafa doktori (PhD); ilmiy konsultant — fan doktori (DSc) ilmiy darajasini olish uchun ilmiy izlanishlar olib borayotgan izlanuvchiga ilmiy va oʻquv-metodik yordam koʻrsatish maqsadida belgilangan tartibda tayinlangan, faol tarzda ilmiy va ilmiy-pedagogik faoliyat olib boruvchi fan doktori; jamoaviy taqriz — OAK tomonidan yuborilgan dissertatsiyani koʻrib chiqish natijalari yuzasidan Ilmiy kengashning qoʻshimcha xulosasi; hisob komissiyasi — Ilmiy kengash majlisida Ilmiy kengash aʼzolari tomonidan talabgorga ilmiy daraja berish boʻyicha yopiq ovoz berish asosida munosabat bildirish jarayonini tashkil etish yuzasidan mazkur Ilmiy kengash qarori bilan tuzilgan vaqtinchalik ishchi guruh; apellyatsiya — ilmiy darajalar berish yoki ularni berishni rad qilish yoxud ilmiy darajadan mahrum etish yoki uni tiklash toʻgʻrisidagi qarorlar yuzasidan berilgan murojaat. 2. Ilmiy kengash dissertatsiyalar ekspertizasining sifati, xolisligi, dissertatsiya himoyasi uchun zarur sharoit yaratilishi va qabul qilgan qarorlarining asosliligi uchun masʼul hisoblanadi. 3. Oʻz huzurida Ilmiy kengash tuzish uchun ilmiy yoki taʼlim tashkiloti quyidagi talablarga javob berishi kerak: shtatida muayyan fan tarmogʻida tan olingan yutuqlarga, ilmiy-tadqiqot natijalarini amaliyotga samarali joriy qilishga erishgan, tegishli yoʻnalishlar boʻyicha yetarli ilmiy salohiyatga — kamida 2 nafar fan doktori hamda sifatli oliy malakali ilmiy va ilmiy-pedagog kadrlar mavjudligi; shtatida muayyan fan tarmogʻi boʻyicha davlat grantlari va xalqaro grantlar, ilmiy loyihalarni (xoʻjalik shartnomalari asosidagi ilmiy-tadqiqot loyihalari va boshqalarni) bajarishda ishtirok etayotgan hamda havola qilinayotgan ilmiy ishlari, shu jumladan xorijiy mamlakatlarning nufuzli ixtisoslashgan ilmiy jurnallarida nashr qilingan ilmiy ishlari mavjud boʻlgan xodimlar boʻlishi; tegishli yoʻnalishlar boʻyicha doimiy ishlab turgan ilmiy seminarlarga, respublika va xalqaro miqyosdagi konferensiya, seminar va boshqa tadbirlarni tashkil qilish tajribasiga ega boʻlishi; oliy taʼlimdan keyingi taʼlim. 4. Ilmiy kengash yetakchi ilmiy va taʼlim tashkilotlari huzurida mazkur tashkilotlar yoki muassasalar boʻysunuvchi vazirlik va idoralarning murojaatiga asosan OAK tomonidan tuziladi. Tashkilot yoki muassasa Ilmiy kengash tuzish uchun mazkur Nizomning 3-bandida nazarda tutilgan talablarning barchasiga javob bermagan taqdirda, tegishli vazirlik va idoralarning murojaatlariga asosan, OAK tomonidan ilmiy va taʼlim tashkilotlari huzurida, istisno tariqasida, muassasalararo Ilmiy kengash tuzilishi mumkin. Ilmiy kengashning tarkibi, shu jumladan uning raisi, rais oʻrinbosari (oʻrinbosarlari) va ilmiy kotibi tegishli vazirlik va idoralarning murojaatiga asosan OAK tomonidan muqobillik asosida tasdiqlanadi. Ilmiy kengash ixtisosliklari boʻyicha yetakchi mutaxassis-olimlar — fan doktorlari Ilmiy kengash raisi va oʻrinbosari (oʻrinbosarlari) etib tayinlanadi. Ilmiy kengash ixtisosligi boʻyicha ilmiy darajaga ega boʻlgan hamda Ilmiy kengash tuzilayotgan ilmiy yoki taʼlim tashkilotida shtat asosida ishlaydigan mutaxassis OAK tomonidan Ilmiy kengash ilmiy kotibi etib tayinlanadi. 5. Vazirlik va idoralarning murojaatida Ilmiy kengash tuzish zarurati asoslab beriladi va unga mazkur Nizomning 1-ilovasiga muvofiq shakldagi Ilmiy kengash tarkibiga kiritish koʻzda tutilayotgan shaxslar toʻgʻrisidagi maʼlumot hamda ushbu shaxslarning obyektiv-maʼlumotnomalari ilova qilinadi. Ilmiy kengashning raisi, rais oʻrinbosari va ilmiy kotibligiga kamida uchtadan nomzod koʻrsatilishi lozim. 6. Ilmiy kengash aʼzolari, qoida tariqasida, kamida 9 nafar va koʻpi bilan 21 nafar aʼzodan iborat tarkibda shakllantiriladi. Fan doktori (DSc) ilmiy darajasini beruvchi ilmiy kengash falsafa doktori (PhD) ilmiy darajasini olish uchun dissertatsiya himoyasini oʻtkazish huquqiga ega. Fan doktori (DSc) ilmiy darajasini beruvchi ilmiy kengash tarkibiga Ilmiy kengash har bir ixtisosligining tegishli fan tarmogʻi boʻyicha kamida 5 nafar fan doktori kiritiladi. Istisno tariqasida, Ilmiy kengash ilmiy kotibi sifatida faol ilmiy faoliyat olib borayotgan va katta ilmiy-amaliy tajribaga ega boʻlgan fan nomzodi yoxud falsafa doktori (PhD) yoki unga tenglashtirilgan boshqa ilmiy darajaga ega mutaxassis (bundan buyon matnda falsafa doktori (PhD) deb yuritiladi) kiritilishi mumkin. Falsafa doktori (PhD) ilmiy darajasini beruvchi ilmiy kengash tarkibiga Ilmiy kengash har bir ixtisosligining tegishli fan tarmogʻi boʻyicha kamida 5 nafar ilmiy darajaga ega boʻlgan mutaxassis kiritiladi. Bunda fan doktorlari soni Ilmiy kengash aʼzolarining yarmidan kam boʻlmasligi lozim. Yuridik fanlar va islomshunoslik fanlari boʻyicha Ilmiy kengash tarkibiga, eksperiment tariqasida, ilmiy darajaga ega boʻlmagan yuqori malakali va tajribali amaliyotchi mutaxassislar kiritilishi mumkin. Bunda ularning soni Ilmiy kengash har bir ixtisosligining tegishli fan tarmogʻi boʻyicha aʼzolari umumiy sonining 20 foizidan ortiq boʻlmasligi lozim. 7. Zarur hollarda, Ilmiy kengash tarkibiga Ilmiy kengash ixtisosliklariga yaqin ixtisoslik boʻyicha ilmiy darajaga ega boʻlgan shaxslar ham kiritilishi mumkin. Bir shaxs faqat bitta fan tarmogʻining bitta ixtisosligi boʻyicha Ilmiy kengashga kiritiladi hamda koʻpi bilan ikkita Ilmiy kengash aʼzosi boʻlishi mumkin. Ilmiy kengash aʼzoligiga tavsiya etilayotgan shaxslar oxirgi 3 yil ichida kamida 5 ta ilmiy ish nashr ettirgan boʻlishi shart. Mazkur talab yuridik fanlar va islomshunoslik fanlari boʻyicha Ilmiy kengash aʼzoligiga tavsiya etilayotgan ilmiy darajaga ega boʻlmagan yuqori malakali va tajribali amaliyotchi mutaxassislarga nisbatan tatbiq etilmaydi. 8. OAK Rayosati va OAK ekspert kengashlarining aʼzolari Ilmiy kengash tarkibiga kiritilmaydi. OAK Rayosati aʼzolari Ilmiy kengashlar majlislarida va ular qoshidagi Ilmiy seminarlarda ishtirok etishlari mumkin. Ilmiy kengash raisi Ilmiy kengash faoliyatida ishtirok eta olmagan taqdirda, uning vazifasini vaqtincha rais oʻrinbosarlaridan biri bajaradi. 9. Ilmiy kengash tarkibi 3 yil muddatga tasdiqlanadi. Ilmiy kengash tarkibining kamida 15 foizi har yili belgilangan tartibda yangilanishi zarur. Ilmiy kengash aʼzosi Ilmiy kengash tarkibida surunkasiga ikki muddatdan ortiq ishlashi mumkin emas. Ilmiy kengash tarkibidan chiqarilgan aʼzolar uning tarkibiga 1 yil oʻtgandan keyin qayta kiritilishi mumkin. Ilmiy kengash raisi, rais oʻrinbosari (oʻrinbosarlari) va ilmiy kotibi tegishli vazifani 3 yil muddatga bajaradi. Zimmasiga yuklatilgan vazifalarni sifatli bajarayotgan Ilmiy kengash raisi, rais oʻrinbosari (oʻrinbosarlari) va ilmiy kotibi oʻz vazifasini keyingi muddatda tegishli vazirlik yoki idoraning murojaatiga asosan OAK Rayosatining qarori asosida davom ettirishi mumkin. 10. Ilmiy kengash ixtisosliklari roʻyxati va Ilmiy kengash raisi tegishli vazirlik va idoralarning murojaati yoki OAK ekspert kengashining tavsiyasiga asosan OAK tomonidan oʻzgartirilishi mumkin. 11. Ilmiy kengash tarkibiga Ilmiy kengash raisining Ilmiy kengash tuzilgan ilmiy yoki taʼlim tashkiloti rahbari bilan kelishilgan murojaati asosida OAK tomonidan oʻzgartirishlar kiritilishi mumkin. Bunda oʻzgartirishlar aniq koʻrsatilishi, asoslab berilishi, shuningdek subyektiv xususiyatga ega boʻlmasligi lozim. 12. Dissertatsiya ixtisosligi yoki tegishli fan tarmogʻi boʻyicha Ilmiy kengash boʻlmagan taqdirda, dissertatsiya bajarilgan muassasa dissertatsiyani dastlabki ekspertizadan oʻtkazib, dissertatsiya ixtisosligiga yaqin keluvchi Ilmiy kengashga, bunday Ilmiy kengash boʻlmaganda esa, toʻgʻridan-toʻgʻri OAKga Bir martalik ilmiy kengash tuzishni soʻrab murojaat qiladi. 13. Bir martalik ilmiy kengash tuzish boʻyicha murojaatga mazkur Nizomning 1-ilovasiga muvofiq shakldagi Bir martalik ilmiy kengash tarkibiga kiritish koʻzda tutilayotgan shaxslar toʻgʻrisidagi maʼlumot va ushbu shaxslarning obyektiv-maʼlumotnomalari hamda mazkur Nizomning 2-ilovasida keltirilgan hujjatlar ilova qilinadi. 14. Dissertatsiya bajarilgan muassasa Bir martalik ilmiy kengash tuzish boʻyicha Ilmiy kengashga murojaat qilganda, taqdim etilgan hujjatlar Ilmiy kengash rahbariyati tomonidan koʻrib chiqiladi. Koʻrib chiqish natijalari ijobiy boʻlgan taqdirda, Ilmiy kengash tomonidan Bir martalik ilmiy kengash tuzish zarurligi asoslantirilib, OAKga murojaat qilinadi. 15. Taqdim etilgan hujjatlar belgilangan tartibda OAK tomonidan koʻrib chiqilib, Bir martalik ilmiy kengash tuzishning maqsadga muvofiqligi yoxud maqsadga muvofiq emasligi boʻyicha xulosa beriladi. OAK tomonidan Bir martalik ilmiy kengashni tuzish maqsadga muvofiq deb topilganda, dissertatsiya bajarilgan muassasa yoki Ilmiy kengash murojaatiga muvofiq OAK qarori bilan Bir martalik ilmiy kengash tarkibi, shu jumladan raisi, rais oʻrinbosari (oʻrinbosarlari) va ilmiy kotibi tasdiqlanadi. 16. Bir martalik ilmiy kengash kamida 11 nafar va koʻpi bilan 15 nafar aʼzodan iborat tarkibda Ilmiy kengash tarkibini shakllantirish boʻyicha mazkur Nizomda belgilangan tartibda tuziladi. Zarur hollarda, Bir martalik ilmiy kengash tarkibi dissertatsiya ixtisosligiga yaqin fan sohalari boʻyicha ilmiy darajaga ega boʻlgan shaxslardan iborat tarkibda tuzilishi mumkin. Dissertatsiya boʻyicha yetakchi tashkilot va rasmiy opponentlar OAK tomonidan tavsiya etilishi mumkin. 17. OAK tomonidan Bir martalik ilmiy kengashni tuzish maqsadga muvofiq emas deb topilganda, tegishli Ilmiy kengash yoki muassasaga eʼtirozlar va kamchiliklar asoslantirilgan javob xati yuboriladi. Mazkur xatga OAKning tegishli qarori ilova qilinadi. OAK tomonidan bildirilgan eʼtirozlar va kamchiliklar bartaraf etilganda, dissertatsiya muassasa yoki tegishli Ilmiy kengash tomonidan, OAK qarori chiqqan kundan eʼtiboran 6 oy oʻtgandan keyin qayta dastlabki ekspertizadan oʻtkazilib, Bir martalik ilmiy kengash tuzishni soʻrab takroran murojaat qilinishi mumkin. 18. Bir martalik ilmiy kengash faoliyati Ilmiy kengash faoliyatini tashkil etish boʻyicha mazkur Nizomda belgilangan tartibda amalga oshiriladi. 19. Quyidagi hollarda Ilmiy kengash faoliyati OAK qarori asosida 6 oygacha toʻxtatib turiladi: Ilmiy kengash tomonidan muntazam ravishda oliy malakali ilmiy va ilmiy-pedagog kadrlar tayyorlash va ularni attestatsiyadan oʻtkazish sohasidagi qonunchilik hujjatlari talablariga javob bermaydigan hamda ilmiy jihatdan saviyasi past dissertatsiya himoyalari oʻtkazilib, Ilmiy kengash tomonidan ular yuzasidan ijobiy xulosalar berilganda; Ilmiy kengash faoliyati davomida himoya qilingan ikkita dissertatsiyaga OAK tomonidan rad javobi berilganda; Ilmiy kengash tomonidan dissertatsiya himoyasini oʻtkazish tartibi surunkasiga 2-marta buzilganda. 20. Ilmiy kengash faoliyatini toʻxtatib turish toʻgʻrisidagi OAK qarorida uning faoliyatini toʻxtatib turishga sabab boʻlgan holat hamda yoʻl qoʻyilgan kamchiliklar, shuningdek ushbu kamchiliklarni bartaraf etish boʻyicha tavsiyalar hamda toʻxtatib turish muddati koʻrsatiladi. 21. OAK qarorida koʻrsatilgan muddat ichida tegishli kamchiliklar bartaraf etilgandan soʻng, OAK qaroriga asosan Ilmiy kengash oʻz faoliyatini davom ettirishi mumkin. 22. Faoliyati ilgari bir marta toʻxtatib turilgan Ilmiy kengash tomonidan mazkur Nizomning 19-bandida koʻrsatilgan holatlardan biri takrorlansa, bunday Ilmiy kengash faoliyati OAK tomonidan tugatiladi. Ilmiy kengash faoliyatini tugatish OAK qarori asosida amalga oshiriladi. Ilmiy kengash faoliyati tugatilgan taqdirda, umumiy asoslarda yangitdan Ilmiy kengash tuzilishi mumkin. 23. Ilmiy kengash qonuniylik, xolislik, ochiqlik, shaffoflik va tezkorlik prinsiplari asosida OAK rahbarligida faoliyat olib boradi. Ilmiy kengash faoliyati muassasaning veb-sayti orqali yoritib boriladi. 24. Ilmiy kengash oʻzi faoliyat yuritayotgan muassasaning rasmiy blanki va Davlat gerbi tasviri tushirilgan muhridan foydalanadi. Muassasa rahbariyati tomonidan Ilmiy kengash faoliyat olib borishi uchun zarur shart-sharoitlar yaratib beriladi. 25. Ilmiy kengash majlislari: dissertatsiyani himoyaga qabul qilish; dissertatsiya himoyasini oʻtkazish; OAK tomonidan yuborilgan dissertatsiyani, apellyatsiyalarni, Ilmiy seminar hisobotini koʻrib chiqish; ilmiy darajadan mahrum etish yoki uni tiklash; Ilmiy kengash faoliyati bilan bogʻliq boshqa masalalar yuzasidan oʻtkaziladi. 26. Ilmiy kengash tomonidan koʻpi bilan 4 ta ixtisoslik yoki fan tarmogʻi boʻyicha dissertatsiyalar himoyaga qabul qilinishi mumkin. 27. Ilmiy kengash majlisida bitta dissertatsiya himoyasi yoki bitta jamoaviy taqriz muhokamasi, kun davomida esa, ikkita masala yuzasidan majlis oʻtkazilishi mumkin. Dissertatsiya himoyalari sessiya tarzida OAK ruxsati bilan oʻtkaziladi. 28. Ilmiy kengash dissertatsiya himoyasini oʻtkazish navbatini rejalashtirishda, birinchi oʻrinda, OAK tomonidan qoʻshimcha xulosa olish uchun yuborilgan dissertatsiyalarni koʻrib chiqishga eʼtibor qaratishi lozim. 29. Ilmiy kengash raisi har yili 10-yanvarga qadar huzurida Ilmiy kengash tuzilgan muassasaga hamda OAKga oʻtgan yilning 31-dekabr holatiga koʻra mazkur Nizomning 3-ilovasiga muvofiq shaklda Ilmiy kengash faoliyati boʻyicha hisobot beradi. 30. Talabgor oʻz dissertatsiyasi himoyasiga oid barcha hujjatlar bilan tanishish va Ilmiy kengash rahbariyatidan barcha masalalar xususida malakali yordam olish huquqiga ega. 31. Dissertatsiya bajarilgan muassasa tomonidan dissertatsiyani dastlabki ekspertizadan oʻtkazish natijalari boʻyicha ijobiy xulosa berilganda, izlanuvchi tomonidan Ilmiy kengashga mazkur Nizomning 2-ilovasida keltirilgan hujjatlar taqdim etiladi. 32. Ilmiy kengash dissertatsiya bajarilgan muassasaning xulosasidan qoniqmagan taqdirda, dissertatsiyani qoʻshimcha ravishda ekspertizaga yuborishi mumkin. Ilmiy kengash tomonidan dissertatsiya dastlabki ekspertizadan oʻtkazish uchun qabul qilib olingandan soʻng, Ilmiy seminarga yuboriladi. 33. Izlanuvchi tomonidan hujjatlar topshirilgan kundan eʼtiboran falsafa doktori (PhD) ilmiy darajasini olish uchun dissertatsiya 2 oy ichida, fan doktori (DSc) ilmiy darajasini olish uchun dissertatsiya esa 3 oy ichida Ilmiy kengash tomonidan dastlabki ekspertizadan oʻtkaziladi. 34. Dissertatsiyaga xolisona xulosa berish va Ilmiy kengashga dissertatsiyani himoyaga qabul qilish yuzasidan asosli tavsiyalar berish uchun muayyan ixtisoslik (ixtisosliklar) boʻyicha Ilmiy kengash huzurida tuziladigan Ilmiy seminar masʼul hisoblanadi. Ilmiy seminar Ilmiy kengash nazorati ostida faoliyat yuritadi. 35. Ilmiy seminar kamida 15 nafar aʼzodan, shu jumladan rais, rais oʻrinbosari va ilmiy kotibdan iborat tarkibda OAK bilan kelishilgan holda Ilmiy kengash raisi tomonidan 2 yilgacha boʻlgan muddatga tasdiqlanadi. Bir martalik ilmiy kengash tomonidan tuziladigan Ilmiy seminar tarkibi huzurida Ilmiy kengash tuzilgan ilmiy yoki taʼlim tashkiloti rahbari bilan kelishilgan holda toʻgʻridan-toʻgʻri Bir martalik ilmiy kengash raisi tomonidan tasdiqlanadi. Ilmiy kengash raisi Ilmiy seminarning tarkibiga OAK bilan kelishilgan holda oʻzgartirish kiritishi mumkin. Ilmiy seminar tarkibiga Ilmiy kengash aʼzolari, OAKning tegishli ekspert kengashi aʼzolari, ilmiy va ilmiy-pedagogik faoliyat koʻrsatayotgan mutaxassis-olimlar hamda yuqori malakali va tajribali amaliyotchi mutaxassislar kiritiladi. 36. Dissertatsiya Ilmiy seminar rahbariyati tomonidan Ilmiy kengash raisining (oʻrinbosarining) yoʻllanmasi asosida Ilmiy kengash ilmiy kotibidan qabul qilinadi va roʻyxatga olinadi hamda shu kunning oʻzida Ilmiy seminar aʼzolaridan yoki boshqa mutaxassis-olimlar orasidan 2 nafar taqrizchi tayinlanadi. Taqrizchilar dissertatsiya bilan tanishib chiqib, taqrizlarini falsafa doktori (PhD) ilmiy darajasini olish uchun 15 kun ichida, fan doktori (DSc) ilmiy darajasini olish uchun esa 1 oy ichida Ilmiy seminar ilmiy kotibiga taqdim etadi. Izlanuvchi Ilmiy seminar majlisidan kamida 5 kun oldin Ilmiy seminar ilmiy kotibi tomonidan taqrizlar bilan tanishtirilishi lozim. 37. Ilmiy seminar ishi majlis shaklida tashkil etiladi. Majlisning kun tartibi uning aʼzolariga majlis oʻtkazilishidan kamida 5 kun oldin Ilmiy seminar ilmiy kotibi tomonidan tarqatiladi hamda Ilmiy kengash faoliyat koʻrsatib turgan muassasa veb-saytida eʼlon qilinadi. Majlisda Ilmiy seminarga aʼzo boʻlmagan mutaxassislar ham ishtirok etishlari mumkin. Ilmiy seminar majlisi Ilmiy seminar aʼzolarining kamida uchdan ikki qismi ishtirok etgan taqdirda vakolatli hisoblanadi. Ilmiy seminar majlisi rais, u boʻlmaganda rais oʻrinbosari rahbarligida oʻtkaziladi. Ilmiy seminar majlisida ilmiy kotib ishtirok etmagan taqdirda, uning vazifasini bajarish Ilmiy seminar raisi tomonidan Ilmiy seminar aʼzolaridan birining zimmasiga yuklatiladi. Bir vaqtning oʻzida rais, rais oʻrinbosari va ilmiy kotib boʻlmasa, Ilmiy seminar majlisi oʻtkazilmaydi. 38. Ilmiy seminarga raislik qiluvchi majlisni ochish vaqtida qayd etish varaqasi asosida Ilmiy seminar aʼzolarini majlisning vakolatliligi haqida xabardor qilib, izlanuvchining familiyasi, ismi va otasining ismi hamda dissertatsiya mavzusini eʼlon qilib, Ilmiy seminar ilmiy kotibiga soʻz beradi. Izlanuvchi haqida Ilmiy seminar ilmiy kotibi tomonidan qisqacha maʼlumot berilgandan soʻng, dissertatsiyaning mohiyati va asosiy holatlarini bayon etish uchun soʻz izlanuvchiga beriladi. Izlanuvchining maʼruzasi tugagach, savol-javoblardan soʻng, taqrizchilarga soʻz beriladi. Taqrizchilardan biri uzrli sabablarga koʻra kelmagan taqdirda, uning taqrizi Ilmiy seminar majlisida ilmiy kotib tomonidan toʻliq oʻqib eshittiriladi. Taqrizchilarning ikkalasi ham boʻlmagan taqdirda, Ilmiy seminar majlisini oʻtkazish boshqa vaqtga qoldiriladi. Har bir taqrizchining maʼruzasidan soʻng izlanuvchiga soʻz beriladi. Dissertatsiya boʻyicha muhokamada majlisda ishtirok etayotgan barcha shaxslar qatnashishi mumkin. Ilmiy seminar majlisida raislik qiluvchi mazkur dissertatsiya boʻyicha tushgan takliflarni navbatiga qarab ochiq ovozga qoʻyadi. Ilmiy seminarning Ilmiy kengashga dissertatsiyani himoyaga qabul qilish toʻgʻrisidagi xulosasi majlisda ishtirok etayotgan Ilmiy seminar aʼzolarining kamida uchdan ikki qismi tomonidan yoqlab ovoz berilgan taqdirda, qabul qilingan hisoblanadi. Mazkur xulosa “dissertatsiya himoyaga tavsiya etilsin” yoki “dissertatsiyani qayta ishlash tavsiya etilsin” tarzida beriladi. Ilmiy seminar xulosalari ochiq ovoz berish yoʻli bilan qabul qilinadi va ovoz berish natijalari Ilmiy seminar bayonnomasida aks ettiriladi. Bayonnomaga Ilmiy seminar tomonidan ishlab chiqilgan Ilmiy kengash xulosasi loyihasi va zarur hollarda Ilmiy kengash tarkibiga qoʻshimcha aʼzolar kiritish boʻyicha takliflar ilova qilinadi. Agar ilmiy seminar muayyan dissertatsiya boʻyicha “dissertatsiyani qayta ishlash tavsiya etilsin” xulosasini qabul qilsa, Ilmiy kengash rasmiy xat bilan ish bajarilgan muassasaga dissertatsiyani qaytaradi (yoʻllanma xatga izlanuvchi taqdim etgan hujjatlar hamda ilmiy seminar tomonidan koʻrsatilgan kamchiliklar va ularni bartaraf etish boʻyicha takliflar ilova qilindi). Ilmiy seminarda koʻrsatilgan kamchiliklar bartaraf etilgandan soʻng dissertatsiya bajarilgan muassasa tomonidan kamida 3 oydan keyin dissertatsiya dastlabki ekspertizadan oʻtkaziladi va natijalari boʻyicha ijobiy xulosa berilgan taqdirda izlanuvchi tomonidan Ilmiy kengashga tegishli hujjatlar taqdim etiladi. 39. Ilmiy seminar majlisi bayonnomasida dissertatsiya himoyasini oʻtkazish uchun asos boʻlgan ixtisoslikka uning muvofiqligi, dissertatsiyaning ilmiy saviyasi, uning ilmiy va amaliy ahamiyati, olingan natijalarning asoslanganligi, eʼlon qilingan ishlarda dissertatsiya natijalari qanchalik toʻliq bayon etilganligi, ilmiy natijalarning amaliyotga joriy etilganligi, izlanuvchilarga qoʻyiladigan talablarning bajarilganligi, dissertatsiya va dissertatsiya avtoreferatini rasmiylashtirish qay darajada bajarilganligi haqidagi xulosa, shuningdek Ilmiy kengashga dissertatsiyani himoyaga qabul qilish, rasmiy opponentlar va yetakchi tashkilotni tayinlash boʻyicha tavsiya aks ettiriladi. Ilmiy seminar majlisining bayonnomasi raislik qiluvchi va ilmiy kotib tomonidan imzolanadi hamda Ilmiy kengash faoliyat koʻrsatib turgan muassasa rahbari tomonidan tasdiqlanadi va unga muassasaning gerbli muhri qoʻyiladi. Ilmiy seminar bayonnomasiga majlisda ishtirok etgan aʼzolar va taklif etilgan shaxslarning qayd varaqasi nusxasi ilova qilinadi. Ilmiy seminar bayonnomasi izlanuvchiga va Ilmiy kengash raisiga Ilmiy seminar raisi yoki ilmiy kotibi tomonidan beriladi. Ilmiy seminarda dissertatsiya falsafa doktori (PhD) ilmiy darajasini olish uchun 1 oy ichida, fan doktori (DSc) ilmiy darajasini olish uchun esa 2 oy ichida muhokamadan oʻtkaziladi. 40. Ilmiy seminar faoliyati mazkur Nizomda nazarda tutilgan talablarga muvofiq oʻtkazilmagan yoki Ilmiy seminarda dissertatsiyaga obyektiv baho berilmagan taqdirda, OAK tomonidan Ilmiy kengashga Ilmiy seminar faoliyatini toʻxtatish va uni qayta tashkil etish toʻgʻrisida taklif beriladi. Ilmiy seminar raisi har yili 10-dekabrga qadar Ilmiy kengash raisiga Ilmiy seminar faoliyati haqida hisobot taqdim etadi. Hisobot erkin shaklda yozilib, unda Ilmiy seminarga topshirilgan va koʻrib chiqilgan ishlar yuzasidan aniq maʼlumotlar keltirilishi kerak. Ilmiy kengash Ilmiy seminar hisobotini oʻz majlisida muhokama qiladi va oʻzining yillik hisoboti bilan birga uni OAKga taqdim etadi. 41. Dissertatsiya boʻyicha Ilmiy seminarning ijobiy xulosasi taqdim etilgan kundan eʼtiboran 1 oy ichida Ilmiy kengash tomonidan dissertatsiya himoyaga qabul qilib olinishi va bu haqda qaror chiqarilishi lozim. 42. Dissertatsiya yuzasidan salbiy taqriz va (yoki) xulosa berilgan, lekin berilgan salbiy taqriz va (yoki) xulosalar izlanuvchining arizasiga koʻra koʻrib chiqish natijasida Ilmiy kengash tomonidan asosli emas, deb topilgan taqdirdagina, Ilmiy kengashda izlanuvchining xohishiga koʻra dissertatsiyani himoyaga qabul qilish masalasi koʻrib chiqilishi mumkin. 43. Dissertatsiya oʻz mohiyatiga koʻra Ilmiy kengash ixtisosliklariga toʻgʻri kelmagan yoki izlanuvchi tomonidan qonunchilik hujjatlari talablariga muvofiq bajarilmagan taqdirda, dissertatsiya Ilmiy kengash tomonidan himoyaga qabul qilinmaydi. Bunda izlanuvchiga dissertatsiyani Ilmiy kengash tomonidan himoyaga qabul qilmaslik sabablari koʻrsatilgan majlis bayonnomasidan koʻchirma hamda izlanuvchi topshirgan barcha hujjatlar qaytarib beriladi. 44. Ilmiy kengashning dissertatsiyani himoyaga qabul qilish toʻgʻrisidagi qarori Ilmiy seminarning ijobiy xulosasiga asosan ochiq ovoz berish yoʻli bilan majlisda ishtirok etayotgan Ilmiy kengash aʼzolarining kamida uchdan ikki qismi tomonidan yoqlab ovoz berilsagina, qabul qilingan hisoblanadi. Yetakchi tashkilot va rasmiy opponentlar Ilmiy kengash tomonidan dissertatsiyani himoyaga qabul qilish toʻgʻrisida qaror qabul qilinganidan keyin tasdiqlanadi. Ilmiy kengashda dissertatsiya himoyaga qabul qilingan kundan boshlab 5 kun ichida dissertatsiya va dissertatsiya avtoreferati loyihasi Ilmiy kengash tomonidan rasmiy opponentlar va yetakchi tashkilotga kuzatuv xati orqali yuboriladi. 45. Ilmiy kengash dissertatsiya yoʻnalishi boʻyicha tadqiqotlar olib borayotgan olimlaridan rasmiy opponentlar tayinlaydi. Falsafa doktori (PhD) ilmiy darajasini olish uchun dissertatsiya boʻyicha 2 nafar rasmiy opponent tayinlanadi, ulardan biri fan doktori boʻlishi kerak, ikkinchisi esa, fan doktori yoki falsafa doktori (PhD) boʻlishi mumkin. Rasmiy opponentlarning 1 nafari himoya oʻtayotgan Ilmiy kengash aʼzosi boʻlishi kerak. Fan doktori (DSc) ilmiy darajasini olish uchun dissertatsiya boʻyicha fan doktorlari yoki professorlar orasidan 3 nafar rasmiy opponent tayinlanadi, bunda ulardan 1 nafari himoya oʻtayotgan Ilmiy kengash aʼzosi boʻlishi kerak. Ayrim hollarda, istisno tariqasida, Ilmiy kengashning 2 nafar aʼzosi OAK bilan kelishilgan holda rasmiy opponent boʻlishi mumkin. Rasmiy opponentlar turli tashkilotlarning xodimlari boʻlishi lozim. 46. Quyidagilar rasmiy opponent boʻla olmaydilar: OAK Rayosati aʼzolari; OAK apparati xodimlari; OAK ekspert kengashlari aʼzolari (ekspert kengashi yoʻnalishidagi dissertatsiyalar boʻyicha); dissertatsiyani koʻrib chiqayotgan Ilmiy kengash raisi, rais oʻrinbosari va ilmiy kotibi; talabgorning ilmiy rahbari (konsultanti); talabgorning ilmiy ishlari hammualliflari; dissertatsiya bajarilgan, talabgorning asosiy ish joyi yoki huzurida Ilmiy kengash faoliyat koʻrsatayotgan yoxud ilmiy-tadqiqot ishlari boʻyicha talabgor buyurtmachi yoki ijrochi (sherik ijrochi) boʻlgan ilmiy hamda taʼlim tashkilotlarining rahbarlari va ularning oʻrinbosarlari; talabgor ishlayotgan kafedra, laboratoriya, sektor yoki boʻlim xodimlari. Zarur hollarda, Ilmiy kengash raisining oʻrinbosari yoki ilmiy kotibi OAKning ruxsati bilan rasmiy opponent qilib tayinlanishi mumkin. 47. Rasmiy opponent dissertatsiya, dissertatsiya avtoreferati va dissertatsiya mavzusi boʻyicha eʼlon qilingan ishlarni oʻrganib chiqib, oʻz fikrini Ilmiy kengashga taqriz shaklida taqdim etadi. Taqrizda tanlangan mavzuning dolzarbligi, dissertatsiyada keltirilgan ilmiy tafsilot, asosiy natijalar, xulosa hamda amaliy va nazariy tavsiyalar qay darajada asoslanganligi va yangiligi, shuningdek dissertatsiyaning unga qoʻyilgan talablarga muvofiqligi aks ettiriladi. Rasmiy opponentlarning taqrizi nusxalari Ilmiy kengash tomonidan dissertatsiya himoyasidan kamida 5 kun oldin talabgorga topshirilishi kerak. Rasmiy opponent oʻzi tayyorlagan taqrizning xolis va sifatli boʻlishi hamda Ilmiy kengash belgilagan muddatda taqdim etilishi uchun masʼuldir. Rasmiy opponentning taqrizi unga qoʻyilgan talablarga javob bermagan taqdirda, Ilmiy kengash taqrizni qayta ishlash uchun rasmiy opponentga qaytarib berishga yoki rasmiy opponentni almashtirishga haqli. Bunda dissertatsiya himoyasi boshqa kunga qoldiriladi. 48. Ilmiy kengash tomonidan dissertatsiya yuzasidan yetakchi tashkilot sifatida tegishli fan yoki iqtisodiyot tarmoqlarida oʻz yutuqlari bilan tanilgan salohiyatli tashkilot tayinlanadi. Yetakchi tashkilotlar roʻyxati tegishli Ilmiy kengash tavsiyasi asosida OAK tomonidan tasdiqlanadi. 49. Quyidagi tashkilotlar yetakchi tashkilot boʻlishi mumkin emas: dissertatsiya bajarilgan muassasa; talabgor ishlayotgan tashkilot; talabgorning ilmiy-tadqiqot ishlari boʻyicha buyurtmachi, ijrochi (sherik ijrochi) boʻlgan tashkilot; huzurida Ilmiy kengash faoliyat yuritayotgan muassasa; rasmiy opponentlar va ilmiy rahbarning (konsultantning) asosiy ish joyi boʻlgan tashkilot. 50. Yetakchi tashkilotning taqrizida talabgor erishgan natijalarning fan va ishlab chiqarish uchun ahamiyati aks ettirilishi, shuningdek dissertatsiya natijalari va xulosalaridan foydalanilganligi toʻgʻrisida maʼlumot va foydalanishga doir aniq tavsiyalar boʻlishi kerak. Yetakchi tashkilotning taqrizi ilmiy seminar bayonnomasidan kengaytirilgan batafsil koʻchirma shaklida yozilib, ilmiy seminar raisi va ilmiy kotibi tomonidan imzolanadi hamda shu tashkilot rahbari yoki rahbar oʻrinbosari tomonidan tasdiqlanadi. Ular taqrizning sifati va xolisligi uchun shaxsan masʼuldir. Yetakchi tashkilot taqrizining nusxasi Ilmiy kengash tomonidan dissertatsiya himoyasidan kamida 5 kun oldin talabgorga topshiriladi. 51. Yetakchi tashkilotning taqrizi unga qoʻyilgan talabga javob bermagan taqdirda, Ilmiy kengash uni yetakchi tashkilotga qaytarish yoki yetakchi tashkilotni almashtirishga haqli. U holda dissertatsiya himoyasi boshqa kunga qoldiriladi. 52. Ilmiy kengash tomonidan xorijiy mamlakatlarning tegishli taʼlim muassasalari va ilmiy markazlari kelishuv asosida yetakchi tashkilot, chet ellik taniqli mutaxassis-olim esa, uning roziligi bilan dissertatsiya himoyasi yuzasidan rasmiy opponent etib tayinlanishi mumkin. 53. Dissertatsiya himoyaga qabul qilingandan soʻng undagi aniqlangan noaniqliklar va xatolarni tuzatishga yoʻl qoʻyilmaydi. 54. Dissertatsiyani himoyaga qabul qilish toʻgʻrisida qaror qabul qilingandan soʻng va dissertatsiya avtoreferati chop etilishidan oldin Ilmiy kengash dissertatsiya himoyasi toʻgʻrisida OAK veb-saytida eʼlon berish uchun OAKga mazkur Nizomning 4-ilovasida keltirilgan hujjatlarni taqdim etadi. Dissertatsiya himoyasi haqida eʼlon tegishli hujjatlar taqdim etilgan kundan eʼtiboran 15 kun ichida OAKda tegishli hujjatlar meʼyoriy-texnik ekspertizadan oʻtkazilib, talablarga muvofiq boʻlgan taqdirda OAK veb-saytiga joylashtiriladi. OAK meʼyoriy-texnik ekspertiza jarayonida dissertatsiya va avtoreferatda koʻchirmachilik (plagiat) holatini aniqlashning elektron ekspertizasini tashkil qiladi. Bunda koʻchirmachilik (plagiat) boʻyicha har qanday hol (hollar) aniqlangan taqdirda, hujjatlar Ilmiy kengashga qaytariladi va dissertatsiya muhokamadan olib tashlanadi. 55. Dissertatsiya himoyasi toʻgʻrisida OAK veb-saytida eʼlon berilganidan keyin Ilmiy kengash raisi tomonidan dissertatsiya avtoreferatini qoʻlyozma huquqi bilan chop etishga ruxsat beriladi va dissertatsiya himoya qilinadigan kun tayinlanadi. Dissertatsiya avtoreferatining toʻliq matni Ilmiy kengashning ilmiy kotibi tomonidan huzurida Ilmiy kengash faoliyat yuritayotgan muassasaning veb-saytiga joylashtirilishi, “ZiyoNET” taʼlim axborot tarmogʻiga joylashtirish uchun yuborilishi taʼminlanadi. 56. Dissertatsiya himoyasi OAK veb-saytida eʼlon berilgandan soʻng 40 kun ichida oʻtkazilishi shart. Mazkur talab Ilmiy kengash tomonidan bajarilmagan taqdirda, dissertatsiya himoyasini oʻtkazishga ruxsat berish masalasi OAK Rayosati tomonidan hal etiladi. 57. Falsafa doktori (PhD) ilmiy darajasini olish uchun tayyorlangan dissertatsiya avtoreferati oʻzbek va rus yoki ingliz tillarida 2 bosma taboq, har bir tilda 1 bosma taboq hajmda tayyorlanib, uning uchinchi (rus yoki ingliz) tilidagi qisqacha mazmuni ham beriladi. Fan doktori (DSc) ilmiy darajasini olish uchun tayyorlangan dissertatsiya avtoreferati oʻzbek va rus yoki ingliz tillarida 3 bosma taboq, har bir tilda 1,5 bosma taboq hajmda tayyorlanib, uning uchinchi (rus yoki ingliz) tilidagi qisqacha mazmuni ham beriladi. Dissertatsiya avtoreferati Ilmiy kengash raisining ruxsati bilan chop etiladi. Tarjimaning aniqligi va toʻgʻriligi uchun talabgor, ilmiy rahbar (konsultant), dissertatsiya bajarilgan muassasa va Ilmiy kengash masʼuldir. Ijtimoiy-gumanitar fanlar sohasidagi dissertatsiya avtoreferatining hajmi koʻpi bilan 30 foizga oshirilishi mumkin. Dissertatsiya avtoreferatida dissertatsiyaning asosiy gʻoyasi va xulosalari, yangi ilmiy yoʻnalish yoki iqtisodiyot tarmogʻi muammosi yechimi bayon qilingan, oʻtkazilgan tadqiqotga talabgorning qoʻshgan hissasi, tadqiqot natijalarining qay darajada yangiligi va amaliy ahamiyati koʻrsatilishi kerak. Dissertatsiya avtoreferati kamida 60 nusxada chop etiladi. 58. Dissertatsiyaning bir nusxasi Ilmiy kengash tomonidan u himoyaga qabul qilingan kundan boshlab 5 kun ichida, dissertatsiya avtoreferatining ikki nusxasi esa, himoyadan kamida 12 kun oldin huzurida Ilmiy kengash tuzilgan muassasaning Axborot-resurs markaziga topshiriladi va bu yerda ular qoʻlyozma huquqi bilan doimiy saqlanadi. 59. Dissertatsiya himoyasi oʻtkaziladigan manzil, kun va aniq vaqt himoyadan kamida 12 kun oldin huzurida Ilmiy kengash faoliyat yuritayotgan muassasaning veb-sayti orqali maʼlum qilinadi, shuningdek mazkur Nizomning 5-ilovasida koʻrsatilgan dissertatsiya avtoreferati yuborilishi shart boʻlgan tashkilotlar roʻyxatiga hamda Ilmiy kengash tomonidan tasdiqlanadigan qoʻshimcha roʻyxatga asosan dissertatsiya avtoreferati tarqatiladi. Ilmiy kengash tomonidan tasdiqlangan qoʻshimcha roʻyxatga Ilmiy kengash aʼzolari, tegishli fan sohalari boʻyicha ilmiy-muvofiqlashtiruvchi markazlar, manfaatdor tashkilotlar hamda yetakchi mutaxassis-olimlar kiritiladi. 60. Dissertatsiya avtoreferati Ilmiy kengash aʼzolari va OAKga reyestr asosida Ilmiy kengash ilmiy kotibi tomonidan topshiriladi, rasmiy opponentlar va yetakchi tashkilotga kuzatuv xati orqali yetkaziladi. Dissertatsiya avtoreferati tarqatilishi shart boʻlgan tashkilotlar hamda Ilmiy kengash tasdiqlagan roʻyxat boʻyicha qolgan shaxslarga pochta aloqasi boʻlimi orqali yuboriladi. Ilmiy kengashning har bir aʼzosi dissertatsiya avtoreferati va Ilmiy kengash faoliyat yuritayotgan muassasaning Axborot-resurs markazida saqlanayotgan dissertatsiya bilan batafsil tanishib chiqishi shart. Ilmiy kengash aʼzolari tomonidan dissertatsiya avtoreferati boʻyicha dissertatsiya yuzasidan taqriz berilishi mumkin. 61. Dissertatsiyani ilmiy jamoatchilik oldida himoya qilish jarayoni ilmiy bahs bilan, yuksak talabchanlik, qatʼiylik, ilmiy axloq-odobga rioya etilgan holda oʻtishi, unda dissertatsiyadagi barcha ilmiy va amaliy xulosa hamda tavsiyalarning asoslanganligi tahlil qilinishi lozim. 62. Ilmiy kengash majlislari Ilmiy kengash raisi rahbarligida oʻtkaziladi. Ilmiy kengash raisi, rais oʻrinbosari va ilmiy kotibi oʻzi ilmiy rahbar (konsultant) boʻlgan talabgorning dissertatsiyasi himoyasi oʻtkazilayotganda, Ilmiy kengash majlisida ushbu vazifalarni bajarishi mumkin emas. Bunda ularning vazifasini bajarish huzurida Ilmiy kengash faoliyat yuritayotgan muassasa rahbarining buyrugʻi bilan Ilmiy kengash aʼzolaridan birining zimmasiga vaqtincha yuklatiladi. Bir vaqtning oʻzida rais, rais oʻrinbosari va ilmiy kotib ham boʻlmasa, Ilmiy kengash majlisi oʻtkazilmaydi. 63. Ilmiy kengash majlisi ochilishidan oldin Ilmiy seminar tomonidan tayyorlangan Ilmiy kengash xulosasi loyihasi Ilmiy kengash aʼzolariga tarqatiladi. 64. Ilmiy kengash majlisi uning ishida aʼzolarining kamida uchdan ikki qismi va unda himoya qilinayotgan fan doktori (DSc) ilmiy darajasini olish uchun dissertatsiyaning (har bir) ixtisosligi boʻyicha kamida 3 nafar fan doktori, falsafa doktori (PhD) ilmiy darajasini olish uchun dissertatsiyaning (har bir) ixtisosligi boʻyicha esa, kamida 2 nafar fan doktori va 1 nafar falsafa doktori (PhD) ishtirok etganda vakolatli hisoblanadi. Ilmiy kengash aʼzolarining majlisda ishtirok etayotganligi hamda ularning Ilmiy kengashdagi ixtisosligi, ilmiy darajalari majlis stenogrammasida qayd etiladi. 65. Ilmiy kengash majlisi ochilgandan soʻng rais mazkur Nizomning 6-ilovasiga muvofiq shakldagi Ilmiy kengash aʼzolarining qayd varaqasi asosida majlisning vakolatliligini, dissertatsiya mavzusini, rasmiy opponentlarning ism va familiyalarini hamda yetakchi tashkilot nomini eʼlon qiladi. Shundan soʻng ilmiy kotib tomonidan talabgor topshirgan hujjatlarning asosiy mazmuni va ularning belgilangan talablarga qay darajada muvofiq kelishi haqida maʼlumot beriladi. 66. Talabgorga dissertatsiyaning mohiyati va asosiy holatlarini bayon etish hamda savollarga javob berish uchun soʻz beriladi. Ilmiy rahbar (konsultant) talabgordan keyin soʻzga chiqadi. Ilmiy rahbar (konsultant) oʻz fikrini yakunlagach, ilmiy kotib tomonidan dissertatsiya bajarilgan muassasaning va Ilmiy seminarning xulosalari, yetakchi tashkilot taqrizi, dissertatsiya va dissertatsiya avtoreferati boʻyicha Ilmiy kengashga kelib tushgan boshqa taqrizlar oʻqib eshittiriladi. Ilmiy kengashga dissertatsiya va dissertatsiya avtoreferati boʻyicha koʻp ijobiy taqrizlar kelib tushgan taqdirda, Ilmiy kengash aʼzolarining roziligi bilan ilmiy kotib tomonidan taqrizlarda qayd etilgan fikrlar qisqacha bayon qilinadi, salbiy taqrizlar esa, toʻliq oʻqib eshittiriladi. Taqrizlar oʻqib eshittirilgach, talabgorga soʻz beriladi. Talabgordan soʻng dissertatsiya boʻyicha rasmiy opponentlar soʻzga chiqadi. Har bir rasmiy opponentning nutqidan keyin talabgorga soʻz beriladi. 67. Falsafa doktori (PhD) ilmiy darajasini olish uchun dissertatsiya himoyasida, qoida tariqasida, rasmiy opponentlarning hammasi qatnashishi shart. Fan doktori (DSc) ilmiy darajasini olish uchun dissertatsiyaga ijobiy taqriz bergan bitta rasmiy opponent uzrli sabablarga koʻra dissertatsiya himoyasida ishtirok eta olmagan taqdirda, himoyaga ruxsat beriladi. Bunda ushbu opponentning taqrizi ilmiy kotib tomonidan Ilmiy kengash majlisida toʻliq oʻqib eshittiriladi. 68. Ilmiy kengash aʼzolari va majlisda qatnashayotganlarning barchasi ilmiy munozarada ishtirok etish huquqiga ega. 69. Dissertatsiya himoyasi va munozaralar tugagandan soʻng ilmiy daraja berish toʻgʻrisidagi masala Ilmiy kengash tomonidan yashirin ovoz berish yoʻli bilan hal etiladi. 70. Yashirin ovoz berish mazkur Nizomning 7-ilovasiga muvofiq shakldagi byulleten asosida hisob komissiyasi tomonidan oʻtkaziladi. 71. Hisob komissiyasi 3 kishidan iborat tarkibda Ilmiy kengash majlisida ishtirok etayotgan va hal qiluvchi ovozga ega boʻlgan Ilmiy kengash aʼzolarining koʻpchilik ovozi bilan ochiq ovoz berish yoʻli bilan saylanadi. 72. Yashirin ovoz berishda Ilmiy kengash majlisida ishtirok etayotgan va hal qiluvchi ovozga ega boʻlgan Ilmiy kengash aʼzolari qatnashadi va ularga hisob komissiyasi tomonidan qaydnoma asosida byulleten beriladi. Dissertatsiya himoyasiga kechikib kelgan yoki himoya tugashidan oldin ketib qolgan Ilmiy kengash aʼzolari kvorumni aniqlashda hisobga olinmaydi va yashirin ovoz berishda ishtirok etmaydi. Oʻzi aʼzo boʻlgan Ilmiy kengashda dissertatsiya himoya qilayotgan talabgor ovoz berishda ishtirok etmaydi va majlisdagi Ilmiy kengash aʼzolarining roʻyxatida hisobga olinmaydi. 73. Ovoz berish yakunlangach, hisob komissiyasi aʼzolari tomonidan quticha ochilib, byulletenlar sanaladi va ovoz berish natijalari yuzasidan mazkur Nizomning 8-ilovasiga muvofiq shakldagi hisob komissiyasi majlisining bayonnomasi (bundan buyon matnda hisob komissiyasi bayonnomasi deb yuritiladi) tuziladi. 74. Tarqatilmagan byulletenlarga yashirin ovoz berish boshlanishidan oldin tegishli belgi qoʻyilib, hisob komissiyasida qoldiriladi va qolgan byulletenlar haqida hisob komissiyasi bayonnomasida qayd qilinadi. Fikrni aniqlash imkonini bermaydigan byulletenlar yaroqsiz deb topiladi va bu haqda hisob komissiyasi bayonnomasida qayd qilinadi. Hisob komissiyasi bayonnomasi rasmiylashtirilgandan soʻng hisob komissiyasi tomonidan barcha byulletenlar konvertga solib muhrlanadi va ushbu bayonnomaga ilova qilinadi. Hisob komissiyasi bayonnomasi yashirin ovoz berishda ishtirok etgan Ilmiy kengash aʼzolarining koʻpchilik ovozi bilan ochiq ovoz berish orqali tasdiqlanadi. Hisob komissiyasi bayonnomasi tasdiqlanmagan taqdirda, dissertatsiya muhokamasi davom ettiriladi. Bunda hisob komissiyasi tomonidan yangi byulletenlar tayyorlanadi va belgilangan tartibda yashirin ovoz berish qayta oʻtkaziladi. Hisob komissiyasining ishlash tartibi buzilgan taqdirda, hisob komissiyasi bayonnomasini tasdiqlamaslik masalasi Ilmiy kengash tomonidan koʻrib chiqilishi mumkin. 75. Hisob komissiyasi bayonnomasi tasdiqlangandan soʻng ilmiy daraja berish masalasida ijobiy qaror qabul qilinganda, Ilmiy kengash xulosasi loyihasi muhokamaga qoʻyiladi. 76. Dissertatsiya yuzasidan Ilmiy kengash xulosasida quyidagilar aks ettiriladi: talabgorning eng muhim ilmiy natijalari; ilmiy va amaliy natijalarning toʻgʻriligi va yangiligiga berilgan baho; dissertatsiyaning ilmiy va amaliy ahamiyati; dissertatsiya natijalaridan foydalanilganligi toʻgʻrisida maʼlumot, foydalanish boʻyicha tavsiyalar; dissertatsiyaning unga qoʻyiladigan talablardan qay biriga mosligi. Xulosa ochiq ovoz berish yoʻli bilan majlisda ishtirok etgan Ilmiy kengash aʼzolarining koʻpchilik ovozi bilan qabul qilinadi. Ilmiy daraja berish masalasi yuzasidan salbiy qaror qabul qilinganda, xulosa muhokamaga qoʻyilmaydi. 77. Dissertatsiyaning natijalarini amaliyotga (fan, texnika, sogʻliqni saqlash, ijtimoiy sohalar va iqtisodiyot tarmoqlarining boshqa sohalariga) tatbiq qilinganligini tasdiqlovchi hujjatlar asosida talabgor tomonidan ishlab chiqilgan tavsiyalar Ilmiy kengash tomonidan muhokama qilinadi va tasdiqlanadi. 78. Ilmiy kengash tomonidan ovoz berish natijalari asosida ilmiy daraja berish yoki uni berishni rad qilish toʻgʻrisida qaror qabul qilinadi. 79. Ilmiy daraja berish masalasi yuzasidan unga majlisda ishtirok etgan va ovoz berish huquqiga ega boʻlgan Ilmiy kengash aʼzolarining kamida uchdan ikki qismi tomonidan yoqlab ovoz berilganda, ijobiy qaror qabul qilingan hisoblanadi. 80. Ilmiy kengashning qarori oʻqib eshittirilgach, talabgorga yakunlovchi soʻz beriladi. 81. Ilmiy kengash tomonidan ijobiy qaror qabul qilinganda, dissertatsiya himoyasidan keyin 10 kun ichida mazkur Nizomning 9-ilovasida keltirilgan hujjatlardan iborat boʻlgan attestatsiya ishining bir nusxasi OAKga yuboriladi. 82. Attestatsiya ishining ikkinchi nusxasi muassasa arxivida saqlanadi. 83. Qoʻshimcha xulosa olish uchun OAK tomonidan yuborilgan dissertatsiya 2 oy ichida Ilmiy kengash tomonidan koʻrib chiqiladi. Ushbu masala Ilmiy kengash majlisida koʻrib chiqilishidan oldin Ilmiy kengash aʼzolaridan iborat boʻlgan 3 kishilik komissiyaga talabgorning dissertatsiyasi, ekspertizaning oldingi bosqichlarida bildirilgan tanqidiy fikrlarni oʻrganib chiqish va tegishli xulosa loyihasini Ilmiy kengashga taqdim etish topshiriladi. 84. Talabgor oʻz dissertatsiyasi koʻrib chiqilayotgan Ilmiy kengash majlisiga taklif etiladi. Talabgor komissiyaning xulosasi bilan oldindan tanishtirilgan boʻlishi kerak. Majlisda talabgorning rasmiy opponentlari, yetakchi tashkilot vakillari, zarur hollarda Ilmiy kengash tomonidan taklif etiladigan boshqa shaxslar ishtirok etishi mumkin. Ilmiy kengash aʼzolarining majlisda ishtirok etayotganligi hamda ularning Ilmiy kengashdagi ixtisosligi va ilmiy darajalari majlis stenogrammasida qayd etiladi. 85. Ilmiy kengash majlisini ochish vaqtida rais majlisning vakolatliligi haqida Ilmiy kengash aʼzolarini xabardor qiladi. Rais majlisni ochgandan soʻng majlisda qoʻshimcha xulosa olish uchun yuborilgan dissertatsiya koʻrib chiqilishini eʼlon qiladi, dissertatsiyaning mavzusini, dissertatsiya himoyasi oʻtkazilgan Ilmiy kengashni, rasmiy opponentlarning ism va familiyalari hamda yetakchi tashkilotni koʻrsatib oʻtadi. Ilmiy kengashning ilmiy kotibi tomonidan dissertatsiya boʻyicha ekspertizaning oldingi bosqichlarida aytilgan tanqidiy fikrlar haqida maʼlumot beriladi. Talabgor tomonidan dissertatsiyaning mohiyati va asosiy holatlari bayon etiladi. Bunda talabgorga savollar berilishi mumkin. 86. Muhokama komissiya aʼzolaridan birining soʻzga chiqishi bilan boshlanadi. Ilmiy kengash majlisida ishtirok etayotgan har bir shaxs soʻzga chiqish huquqiga ega. Muhokamadan soʻng talabgorga yakunlovchi soʻz beriladi va Ilmiy kengash tomonidan mazkur Nizomning 70 — 74-bandlariga muvofiq yashirin ovoz berish oʻtkaziladi. Koʻrib chiqilgan masala yuzasidan majlisda ishtirok etgan va ovoz berish huquqiga ega boʻlgan Ilmiy kengash aʼzolarining kamida uchdan ikki qismi tomonidan yoqlab ovoz berilganda, Ilmiy kengash tomonidan ijobiy qaror qabul qilingan hisoblanadi. 87. Bayonnoma tasdiqlangach, Ilmiy kengash ochiq ovoz berish yoʻli bilan majlisda ishtirok etgan Ilmiy kengash aʼzolarining koʻpchilik ovozi bilan qoʻshimcha xulosa matnini qabul qiladi. Xulosada dissertatsiya unga qoʻyiladigan talablarining qay biriga javob berishi yoki javob bermasligi koʻrsatiladi. Xulosa nusxasi talabgorga u tasdiqlangandan keyin beriladi. 88. Yashirin ovoz berish natijalari koʻrsatilgan hamda Ilmiy kengash raisi va ilmiy kotibi imzolagan stenogramma va xulosaning matni talabgorning dissertatsiyasi bilan birga 10 kun ichida OAKga yuboriladi. 89. Ilmiy kengash majlisiga shaxsni ilmiy darajadan mahrum etish yoki uni tiklash masalasini qoʻyish uchun asos boʻladigan materiallar tushgan taqdirda, ushbu materiallarning asosliligini oʻrganish Ilmiy kengash aʼzolari orasidan kamida besh kishidan iborat tarkibda tuziladigan komissiyaga topshiriladi. Oʻrganish natijalariga asosan komissiya tomonidan xulosa chiqariladi va xulosa Ilmiy kengashda koʻrib chiqish uchun topshiriladi. Komissiya tayyorlagan materiallar Ilmiy kengash tomonidan bir oy ichida koʻrib chiqilishi lozim. 90. Ilmiy kengash majlisi ilmiy darajadan mahrum etish yoki uni tiklash masalasi qoʻyilgan shaxs ishtirokida oʻtkaziladi. Shaxs bu haqda majlis oʻtkazilishidan kamida 10 kun oldin ogohlantirilishi shart. Agar shaxs majlisga uzrsiz sabablarga koʻra kelmasa yoki majlisga kelishdan bosh tortsa, Ilmiy kengash tomonidan uning ishtirokisiz majlis oʻtkazish toʻgʻrisida qaror qabul qilinadi. Mazkur shaxs uzrli sabablarga koʻra majlisga kela olmasligi haqida xabardor qilib, majlisni boshqa kunga yoki boshqa vaqtga qoldirish haqida oldindan soʻrab murojaat qilganda, Ilmiy kengash majlisi boshqa kunga yoki boshqa vaqtga qoldiriladi. 91. Ilmiy kengash raisi majlisni ochish vaqtida aʼzolarni majlisning vakolatliligi toʻgʻrisida xabardor qiladi hamda majlisda ilmiy darajadan mahrum etish yoki uni tiklash haqidagi masala koʻrib chiqilishini eʼlon qiladi. Mazkur masala yuzasidan komissiya aʼzolaridan biri maʼruza qiladi. Maʼruza tugagach, ilmiy darajadan mahrum etish yoki uni tiklash masalasi qoʻyilgan shaxsga soʻz beriladi. Ilmiy kengash majlisida ishtirok etganlarning barchasi soʻzga chiqish huquqiga ega. 92. Muhokamadan soʻng Ilmiy kengash tomonidan mazkur Nizomning 70 — 74-bandlariga muvofiq ilmiy darajadan mahrum etish yoki uni tiklash yuzasidan yashirin ovoz berish oʻtkaziladi. Ilmiy kengashning ilmiy darajadan mahrum etish yoki uni tiklash haqidagi qarori majlisda ishtirok etgan va ovoz berish huquqiga ega boʻlgan Ilmiy kengash aʼzolarining kamida uchdan ikki qismi tomonidan yoqlab ovoz berilganda, qabul qilingan hisoblanadi. 93. Ilmiy kengash tomonidan bayonnoma tasdiqlangach, yashirin ovoz berish natijalariga asoslangan holda ochiq ovoz berish yoʻli bilan majlisda ishtirok etgan Ilmiy kengash aʼzolarining koʻpchilik ovozi bilan qaror matni qabul qilinadi. Qarorda koʻrib chiqilgan materiallarning mohiyati va natijalari aniq-ravshan koʻrsatilishi hamda OAKdan ilmiy darajadan mahrum etish yoki uni tiklashni soʻrash uchun yetarli asos bor yoki yoʻqligi toʻgʻrisida xulosa boʻlishi lozim. Yashirin ovoz berish natijalari hamda Ilmiy kengash qarori ilmiy darajadan mahrum etish yoki uni tiklash masalasi qoʻyilgan shaxsga darhol maʼlum qilinishi lozim. 94. Ilmiy kengash tomonidan shaxsni ilmiy darajadan mahrum etish yoki uni tiklash toʻgʻrisida qaror qabul qilingan taqdirda, Ilmiy kengash raisi va ilmiy kotibi tomonidan imzolangan Ilmiy kengash majlisining stenogrammasi va yashirin ovoz berish natijalari koʻrsatilgan xulosa 10 kun ichida OAKga yuboriladi. 95. Manfaatdor shaxs (shaxslar) Ilmiy kengash qarori yuzasidan apellyatsiya berganda, Ilmiy kengash raisi tomonidan Ilmiy kengash aʼzolari orasidan kamida besh kishidan iborat tarkibda tuziladigan komissiyaga zarur materiallarni oʻrganib chiqish hamda apellyatsiya yuzasidan Ilmiy kengash xulosasi loyihasini tayyorlash topshiriladi. Agar apellyatsiya ilmiy daraja berish boʻyicha Ilmiy kengash qarori yuzasidan berilgan boʻlsa, Ilmiy kengash raisi bir hafta ichida bu haqda OAKni xabardor qiladi. Apellyatsiya Ilmiy kengash tomonidan bir oylik muddatda koʻrib chiqiladi. 96. Apellyatsiya bergan manfaatdor shaxs (shaxslar) majlisdan kamida 5 kun oldin xabardor qilinib, Ilmiy kengash majlisiga taklif etiladi. Apellyatsiya bergan shaxs uzrli sabablarga koʻra kelmagan taqdirda, Ilmiy kengash majlisi boshqa vaqtga yoki boshqa kunga koʻchiriladi. Apellyatsiya bergan shaxs uzrsiz sabablarga koʻra Ilmiy kengash majlisiga kelmagan taqdirda, majlis uning ishtirokisiz oʻtkaziladi. 97. Ilmiy kengash raisi tomonidan majlisni ochish vaqtida majlisning vakolatliligi haqida maʼlum qilinadi. Ilmiy kengash aʼzolarining majlisda ishtirok etayotganligi hamda ularning Ilmiy kengashdagi ixtisosligi va ilmiy darajalari majlis stenogrammasida qayd etiladi. Ilmiy kengash raisi majlis ochilgandan soʻng apellyatsiya koʻrib chiqilishini eʼlon qiladi va uni oʻqib eshittirish uchun ilmiy kotibga soʻz beradi. Komissiya aʼzolaridan biri komissiyaning ishi natijalarini hamda apellyatsiya yuzasidan Ilmiy kengash xulosasi loyihasini oʻqib eshittiradi. Ilmiy kengash majlisida ishtirok etayotganlarning barchasi muhokamada ishtirok etish huquqiga ega. 98. Muhokama tugagandan soʻng Ilmiy kengash yopiq ovoz berish asosida majlisda ishtirok etgan va ovoz berish huquqiga ega boʻlgan Ilmiy kengash aʼzolarining kamida uchdan ikki qismining ovozi bilan apellyatsiya yuzasidan xulosa qabul qiladi. Ilmiy kengash raisi va ilmiy kotibi tomonidan imzolangan stenogramma va yashirin ovoz berish natijalari koʻrsatilgan apellyatsiya yuzasidan xulosa hamda koʻrib chiqilgan apellyatsiya 10 kun ichida OAKga yuboriladi. 99. Mazkur Nizom Oʻzbekiston Respublikasi Jismoniy tarbiya va sport davlat qoʻmitasi, Madaniyat vazirligi, Oliy va oʻrta maxsus taʼlim vazirligi, Sogʻliqni saqlash vazirligi, Xalq taʼlimi vazirligi, Qishloq va suv xoʻjaligi vazirligi, Tashqi ishlar vazirligi, Fanlar akademiyasi, Fan va texnologiyalar agentligi bilan kelishilgan. __________________________________________________________________________________________________________________________________________________________________________________huzuridagi (muassasaning nomi, manzili) ___________________________________________________________________________________________________________________________________________________________________________________________ (shifrlar, ixtisosliklar va fan tarmoqlarining nomi) boʻyicha Ilmiy kengash tarkibiga kiritish koʻzda tutilayotgan shaxslar: T/r F.I.O. Tugʻilgan yili, millati, fuqaroligi Asosiy ish joyi, lavozimi Ilmiy darajasi (dissertatsiya himoya qilingan ixtisoslik shifri) Ilmiy unvoni (ixtisosligi) Ilmiy kengashdagi ixtisosligi va fan tarmogʻi Oxirgi uch yil ichidagi asosiy ilmiy ishlari Ixtisoslik boʻyicha tashkil etgan (etadigan) mualliflik kursi nomi, davomiyligi, oʻtkazish joyi mualliflik kursi boʻlmagan holda uni tashkil etish rejasidan maʼlumot 1 2 3 4 5 6 7 8 9 Asosiy ish joyi Ilmiy kengash tuzilayotgan muassasa boʻlgan ilmiy kengash aʼzolari _________ ta, boshqa muassasalardan taklif etilgan mutaxassislar __________ ta. Rektor (direktor) _____________ _______________________________________ (imzo) (F.I.O) (sana) M.Oʻ. 1. Dissertatsiya bajarilgan muassasaning dissertatsiyani himoyaga qabul qilish yoki Bir martalik ilmiy kengash tuzish haqidagi murojaati. 2. Izlanuvchi toʻgʻrisidagi obyektiv-maʼlumotnoma va uning elektron shakli yozilgan SD-disk. 5. Malakaviy imtihonlarni topshirganligi haqidagi guvohnomalar (falsafa doktori (PhD) ilmiy darajasiga talabgor uchun). 6. Dissertatsiya bajarilgan muassasaning xulosasi. 7. Dissertatsiya muhokama qilingan tashkilotlar xulosalari (agar mavjud boʻlsa). 8. Izlanuvchining dissertatsiya bajarilgan muassasa tomonidan tasdiqlangan ilmiy ishlari roʻyxati, asosiy ilmiy ishlari nusxalari. 9. Ilmiy rahbar (konsultant)ning taqrizi. 10. Fan doktori (DSc) ilmiy darajasiga talabgor uchun fan nomzodi yoki falsafa doktori (PhD) yoxud unga tenglashtirilgan boshqa ilmiy daraja dissertatsiyasi avtoreferati. 11. Hammualliflikdagi ilmiy ishlarni dissertatsiyaga toʻla yoki qisman kiritish uchun hammualliflarning yozma ravishda bildirgan roziligi. 12. Dissertatsiya va dissertatsiya avtoreferati. Ilmiy kengashning 20____ yildagi faoliyati haqida HISOBOT ___________________________________________________________________________________________________________________________________________________________________________________ huzuridagi (muassasaning nomi) _______________________________________________________________________________________________________________________________ raqamli Ilmiy kengash OAKning 20___ yil _____ ___________________ (ilmiy kengash shifri) dagi _________-son qarori bilan tasdiqlangan. Ilmiy kengashga ______________________________________________________________________________________________________________________________________________________________________________ ixtisosligidan (ixtisoslik shifri va nomi) ______________________________________________________________________________________________________________________________________________________________________________ fanlari boʻyicha (fan tarmogʻi) _______________________________________________________________________________________________________________________________________________________________________________ ixtisosligidan (ixtisoslik shifri va nomi) _______________________________________________________________________________________________________________________________________________________________________________ fanlari boʻyicha (fan tarmogʻi) dissertatsiyalarni himoyaga qabul qilib olishga ruxsat etilgan. Hisobotda quyidagi maʼlumotlar boʻlishi kerak: 1. Oʻtkazilgan majlislar soni. 2. Ilmiy kengash aʼzolarining majlislarda ishtirok etish faolligi: T/r Ilmiy kengash aʼzosining F.I.O. (ixtisoslik shifri) Ishtirok etgan majlislari soni Majlislarning umumiy soniga nisbatan foiz hisobida Muhokamalarda ishtirok etgan majlislari soni Rasmiy opponent boʻlgan dissertatsiyalari soni Faollik darajasi (faol yoki nofaol) 1 2 3 4 5 6 3. Hisobot yilida Ilmiy kengash koʻrib chiqqan dissertatsiyalarning qisqacha tahlili hamda quyidagilar alohida koʻrsatilishi lozim: koʻrib chiqilgan ishlar mavzusining tahlili va mavzularning iqtisodiyot tarmoqlarini rivojlantirish dasturlariga bogʻliqligi va ilmiy-tadqiqot ishlarining istiqbolli yoʻnalishlarini aniqlashga doir takliflar; koʻrib chiqilgan ishlarning ilmiy natijalaridan iqtisodiyot tarmoqlarida qay darajada foydalanilayotganligi toʻgʻrisida maʼlumot. 4. Falsafa doktori (PhD) ilmiy darajasi olish uchun topshirilgan va koʻrib chiqilgan dissertatsiyalar haqida maʼlumot: Ixtisoslik shifri Ixtisoslik shifri Ixtisoslik shifri fan tarmogʻi fan tarmogʻi fan tarmogʻi fan tarmogʻi fan tarmogʻi fan tarmogʻi 1 2 3 4 5 6 7 Dastlabki bosqichda muhokamadan olingan ishlar Dissertatsiya himoyasi yakunlari boʻyicha ijobiy qaror chiqarilgan ishlar Shu jumladan boshqa tashkilotlardan xorijiy mamlakatlardan Dissertatsiya himoyasi yakunlari boʻyicha salbiy qaror chiqarilgan ishlar Shu jumladan boshqa tashkilotlarda xorijiy mamlakatlardan Qoʻshimcha xulosalar berilgan ishlar Ilmiy kengash muhokamasiga berilgan ishlar soni (20_____ yil 31-dekabr holatiga) Izoh: 1. Maʼlumotlar kasr shaklida beriladi, uning suratida koʻrib chiqilgan dissertatsiyalar soni, maxrajida esa — tayanch doktoranturada (bitirgan vaqtidan qatʼi nazar) tayyorgarlikdan oʻtgan talabgorlar dissertatsiyalarining soni koʻrsatiladi. 5. Fan doktori (DSc) ilmiy darajasi olish uchun topshirilgan va koʻrib chiqilgan dissertatsiyalar haqida maʼlumot: Ixtisoslik shifri Ixtisoslik shifri Ixtisoslik shifri fan tarmogʻi fan tarmogʻi fan tarmogʻi fan tarmogʻi fan tarmogʻi fan tarmogʻi 1 2 3 4 5 6 7 Dastlabki bosqichda muhokamadan olingan ishlar Dissertatsiya himoyasi yakunlari boʻyicha ijobiy qaror chiqarilgan ishlar Shu jumladan boshqa tashkilotlardan xorijiy mamlakatlardan Dissertatsiya himoyasi yakunlari boʻyicha salbiy qaror chiqarilgan ishlar Shu jumladan boshqa tashkilotlarda xorijiy mamlakatlardan Qoʻshimcha xulosalar berilgan ishlar Ilmiy kengash muhokamasiga berilgan ishlar soni (20_____ yil 31-dekabr holatiga) Izoh: 1. Maʼlumotlar kasr shaklida beriladi, uning suratida koʻrib chiqilgan dissertatsiyalar soni, maxrajida esa — doktoranturada (bitirgan vaqtidan qatʼi nazar) tayyorgarlikdan oʻtgan talabgorlar dissertatsiyalarining soni koʻrsatiladi. 6. Ilmiy maʼruza shaklida himoya qilingan fan doktori (DSc) dissertatsiyalari himoyalari toʻgʻrisida maʼlumot: T/r F.I.O. Ixtisoslik shifri Fan tarmogʻi 1 2 3 7. Tutash ixtisosliklarda bajarilgan dissertatsiyalar boʻyicha oʻtkazilgan himoyalar toʻgʻrisida maʼlumot: T/r F.I.O. Ilmiy kengashdagi ixtisoslik shifri Ixtisoslik shifri Fan tarmogʻi 1 2 3 4 2. Ixtisosliklar tutash kelgan mavzuda bajarilgan dissertatsiyalar uchun OAK qaroriga asosan Ilmiy kengashga qaysi ixtisosliklar boʻyicha dissertatsiya himoyasini oʻtkazish huquqi berilgan boʻlsa, faqat shu ixtisosliklargina koʻrsatiladi. 8. Tashkil etilgan Bir martalik ilmiy kengashlarda himoya qilingan dissertatsiyalar haqida maʼlumot: T/r F.I.O. Ilmiy kengashdagi ixtisoslik shifri Ixtisoslik shifri Fan tarmogʻi 1 2 3 4 9. Dissertatsiya himoyasisiz ilmiy daraja berilganlar haqida maʼlumot: T/r F.I.O. Ilmiy kengashdagi ixtisoslik shifri Ixtisoslik shifri Fan tarmogʻi 1 2 3 4 10. Ilmiy kengashning veb-sayti boʻyicha toʻliq maʼlumotlar. 11. Dissertatsiya himoyalari toʻgʻrisida respublika markaziy gazetalarida berilgan eʼlonlar toʻgʻrisida toʻliq maʼlumot. 12. Attestatsiya ishini takomillashtirish boʻyicha taklif va mulohazalar (mavjud boʻlsa). Ilmiy kengash raisi __________(imzo) __________________________________ (F.I.O.) Ilmiy kengash ilmiy kotibi __________(imzo) __________________________________(F.I.O.) _____________________ (sana) M.Oʻ. 1. Ilmiy darajalar beruvchi ilmiy kengash raisi imzolagan yoʻllanma xat. 2. Talabgor toʻgʻrisidagi obyektiv-maʼlumotnoma va uning elektron shakli yozilgan SD-disk. 3. Dissertatsiya himoyasi haqida eʼlon matni va uning elektron shakli yozilgan SD-disk. 4. Dissertatsiya ilmiy natijalarining amaliyotga joriy etilgani toʻgʻrisida berilgan hujjatlarning nusxalari. 5. Dissertatsiya avtoreferatining qoʻlyozmasi hamda dissertatsiya va avtoreferatning elektron shakli yozilgan SD-disk. 1. Oʻzbekiston Respublikasi Oliy Majlisining Senati. 2. Oʻzbekiston Respublikasi Oliy Majlisining Qonunchilik palatasi. 3. Oʻzbekiston Respublikasi Oliy taʼlim, fan va innovatsiyalar vazirligi huzuridagi Oliy attestatsiya komissiyasi. 4. Oʻzbekiston Respublikasi Oliy taʼlim, fan va innovatsiyalar vazirligi huzurida Innovatsion rivojlanish agentligi. 5. Alisher Navoiy nomidagi Oʻzbekiston Milliy kutubxonasi. 6. Oʻzbekiston Respublikasi Fanlar akademiyasining Asosiy kutubxonasi. 7. Oʻzbekiston Milliy ensiklopediyasi. 8. Oʻzbekiston Respublikasi Milliy kitob palatasi. 9. Oʻzbekiston Respublikasi Adliya vazirligi (yuridik fanlar boʻyicha bajarilgan ishlar). 11. Oʻzbekiston Respublikasi Sudyalar oliy kengashi huzuridagi Sudyalar oliy maktabi (yuridik fanlar boʻyicha bajarilgan ishlar). 12. Inson huquqlari boʻyicha Oʻzbekiston Respublikasi Milliy markazi (yuridik fanlar boʻyicha bajarilgan ishlar). 13. Oʻzbekiston Respublikasi Davlat ilmiy tibbiyot kutubxonasi (tibbiyot va farmatsevtika fanlari boʻyicha bajarilgan ishlar). 14. Mustaqil Davlatlar Hamdoʻstligi mamlakatlarining Milliy (Davlat) kutubxonalari. Ilmiy kengash aʼzolarining QAYD VARAQASI ___________________________________________________________________________________________________________________________________________________________________________ ixtisosligi boʻyicha (ixtisoslik shifri va nomi) ________________________________________________________________ (F.I.O.) ____________________________________________________________________________________________________________ yuzasidan (qaysi masala boʻyicha) 20 ____ yil _________________ dagi Ilmiy kengash majlisining _______________________-son bayonnomasiga oid. T/r F.I.O. Ilmiy darajasi, Ilmiy kengashdagi ixtisoslik shifri Majlisga keldi (imzo) Byulleten oldi (imzo) 1 2 3 4 Ilmiy kengash ilmiy kotibi __________ (imzo) __________________________________________ (F.I.O.) Yashirin ovoz berish BYULLETENI (Ilmiy kengash shifri) Ilmiy kengashning 20____ yil _________________ dagi majlisining ______________-son bayonnomasiga oid. Talabgorning F.I.O. Ilmiy darajaga munosib Ovoz berish natijalari Roziman Rozi emasman 1. Ilmiy darajalar beruvchi ilmiy kengash raisi (majlis raisi) tomonidan imzolagan muassasa blankidagi kuzatuv xati. 2. Talabgor toʻgʻrisidagi obyektiv-maʼlumotnoma. 3. Ilmiy darajalar beruvchi ilmiy kengash raisi (majlis raisi) va ilmiy kotibi tomonidan imzolangan Ilmiy kengash majlisi stenogrammasining asl nusxasi (Ilmiy kengash aʼzolarining qayd varaqasi stenogrammaga ilova qilinadi). 4. Rasmiy opponentlarning va yetakchi tashkilotning taqrizlari. 5. Dissertatsiya himoyasi toʻgʻrisida OAK veb-saytida yoki “OAK Byulleteni” jurnalida hamda respublika markaziy gazetasida berilgan eʼlon nusxalari. 6. Dissertatsiya natijalaridan amaliyotda foydalanilganligi, foydalanish mumkinligi toʻgʻrisidagi hujjatlar; 8. Talabgorning faoliyati va attestatsiya tadbirlari natijalarini tasdiqlovchi hujjatlar (malakaviy imtihonlarni topshirganligi toʻgʻrisidagi guvohnomalarning asl nusxalari; hammualliflikdagi ilmiy ishlarni dissertatsiyaga toʻla yoki qisman kiritish uchun hammualliflarning yozma ravishda bildirgan roziligi). 9. Dissertatsiyaning bitta nusxasi va dissertatsiya avtoreferatining ikkita nusxasi hamda talabgorning asosiy ilmiy ishlari nusxalari. 10. Fan doktori (DSc) ilmiy darajasi talabgori uchun fan nomzodi yoki falsafa doktori (PhD) yoxud unga tenglashtirilgan boshqa ilmiy daraja dissertatsiyasi avtoreferati. 11. Dissertatsiya, dissertatsiya avtoreferati va talabgor toʻgʻrisidagi obyektiv-maʼlumotnomaning elektron shakli yozilgan SD-disk.